google/wiki40b huggingface dataset:
Vēlēšanas Serbijā

Parlamenta vēlēšanas

Serbijas parlamenta vēlēšanas izsludina Valsts prezidents 90 dienas pirms esošo Tautas asamblejas deputātu mandāta termiņa beigām. Vēlēšanām jānotiek turpmāko 60 dienu laikā .    
Visa valsts ir viens vēlēšanu reģions, vēlēšanas ir tiešas, aizklātas un proporcionālas. Tiek vēlēts par kandidātu sarakstiem, parlamentā iekļūst kandidāti no sarakstiem, kas ieguvuši visvairāk balsu. Vēlēšanas organizē Valsts vēlēšanu komisija un vēlēšanu komitejas. Visiem Serbijas republikas pilsoņiem, kas sasnieguši 18 gadu vecumu, ir tiesības vēlēt un tikt ievēlētiem.
Vēlēšanu sarakstos var iekļaut līdz 250 kandidātu vārdus. Sastādot kandidātu sarakstus jāievēro dzimumu līdztiesība, sarakstā jābūt ne mazāk kā 33% mazāk pārstāvētā dzimuma kandidātu.
Kandidātu sarakstu iesniedz Valsts vēlēšanu komisijā kopā ar vismaz 10 000 notariāli apstiprinātiem atbalstošo pilsoņu parakstiem.
Vēlēšanu dienā vēlētājam jāizvēlas viens no kandidātu sarakstiem.
Lai iekļūtu parlamentā, kandidātu sarakstam jāpārsniedz 5 % barjera, nacionālo minoritāšu politiskās partijas ir izņēmums, un var iekļūt parlamentā, bez šī ierobežojuma.
Uz valsts vēlēšanu komisijas vēlēšanas rezultātu ziņojuma pamata, parlamenta deputātu mandāti tiek apstiprināti pirmajā Tautas asamblejas sesijā, ko vada iepriekšējā parlamenta vadītājs/ja. Pirmā parlamenta sesija jānotur ne vēlāk kā 30 dienas no oficiālo vēlēšanu rezultātu paziņošanas.
2014. gada parlamenta vēlēšanās piedalījās 19 politisko spēku saraksti

Prezidenta vēlēšanas

Serbijas Valsts prezidentu ievēl tiešās, aizklātās vēlēšanās, kas notiek reizi piecos gados  tās izsludina parlamenta priekšsēdētājs/-a 90 dienas pirms prezidenta termiņa beigām, lai vēlēšanas varētu notikt tuvāko 60 dienu laikā. Vēlēšanu dienu nosaka sestdienā vai svētdienā.
Visiem lemtspējīgiem, pilngadīgiem Serbijas pilsoņiem ir tiesības vēlēt un tikt ievēlētiem par Serbijas valsts prezidentu.
Valsts prezidenta kandidātus var izvirzīt prezidenta vēlēšanu izziņošanas brīdī oficiāli reģistrētas politiskās partijas, politisko partiju koalīcijas un pilsoņu grupas. Nominācijas jāiesniedz Valsts vēlēšanu komisijā, ne vēlāk kā 20 dienas pirms vēlēšanu dienas. Katra kandidāta reģistrēšanai nepieciešamai 10 000 notariāli apstiprināti atbalstītāju paraksti.
Par prezidentu ievēl to kandidātu, kurš savācis vairākumu balsis no vēlēšanās piedalījušos skaita. Ja balsu vairākumu nav ieguvis neviens no kandidātiem, tad 15 dienu laikā tiek sarīkotas atkārtotas vēlēšanas. Otrajā kārtā piedalās divi kandidāti, kuri pirmajā kārtā saņēmuši visvairāk vēlētāju balsu. Vēlēšanu rezultātus paziņo 96 stundu laikā pēc vēlēšanu iecirkņu slēgšanas un publicē oficiālajā valsts laikrakstā.
Sems Gaņjē

Spēlētāja karjera

Pēc vienas Ontārio hokeja līgas kluba Londonas "Knights" sastāvā aizvadītas sezonas, profesionāļa karjeru Gaņjē sāka 2007.—08. gada sezonā NHL kluba Edmontonas "Oilers" sastāvā. 2012. gada 2. februārī Gaņjē kļuva par trīspadsmito spēlētāju līgas vēsturē un pirmo spēlētāju kopš 1988. gada, kam vienā spēlē izdevies atzīmēties ar astoņiem rezultativitātes punktiem.
2012.—2013. gada NHL lokauta laikā Gaņjē spēlēja Austrijas hokeja līgas klubā HK Klāgenfurte. Pēc 2013.—14. gada sezonas noslēguma tika aizmainīts uz Vankūveras "Canucks", taču vien stundu vēlāk nonāca Arizonas "Coyotes" īpašumā. Tās rindās viņš arī uzsāka 2014.—15. gada sezonu, kļūdams par vienu no komandas vadošajiem uzbrucējiem. 2015. gada vasarā tika aizmainīts uz Filadelfijas "Flyers".
Kanādas hokeja izlases sastāvā spēlējis 2008. gada Pasaules čempionātā.
Libenava/Šprēvalde

Vēsture

Pilsēta pirmoreiz rakstos minēta 1315. gadā. No 1364. līdz 1635. gadam — Bohēmijas sastāvā, līdz 1815. gadam — Saksijā, vēlāk — Prūsijā, līdz 1871. gadā iekļāvās Vācijas impērijā. Pēc Otrā pasaules kara Libenava ietilpa VDR.
Gredzenu pavēlnieks

Sižets

Hobits Frodo Baginss uzzina, ka Šīrā pie viņa tēvoča Bilbo Baginsa ir nonācis Lielvaras Gredzens, ko radījis tumsas valdnieks Saurons. Šis Gredzens ir jāpaslēpj. Frodo ar Gendalfa ierosinājumu dodas uz Brīvciemu, kur sapazīstas ar Nerimšu, kam īstais vārds Aragorns, Aratorna dēls. Viņš ir Gondoras troņmantinieks. Tad Frodo ar Aragornu un trīs saviem hobitu draugiem Semiusu, Peregrīnu un Meriadoku dodas uz elfu pilsētu Rivendellu. Bet pa ceļam uz turieni Frodo tiek Naidnieka sadurts, un viņu tik tikko izglābj elfs Glorfindels. Rivendellā tiek nolemts, ka Gredzens jāiznīcina Orodruīna liesmās, Mordorā. Tiek pasludināta Gredzena Brālība, kas palīdzēs Frodo šo uzdevumu veikt. Gredzenu brālībā elfus pārstāv Drūmmeža ķēniņa Tranduīla dēls Legolass, rūķus — Gimlins, Gloina dēls, cilvēkus — Aragorns un Boromirs, Gondoras pavaldnieka Denetora dēls, hobitus — Semiuss, Meriadoks, Peregrīns un Frodo, kā arī burvis Gendalfs. Tā sākas pulka gaitas uz Mordoru.
Nikolajs Beluhovs

Šaha kompozīcija

Pirmos šaha uzdevumus sastādījis 2005. gadā, bet publicēt sācis 2009. gada beigās. Publicējis apmēram 60 uzdevumus, galvenokārt, retrogrādās analīzes kompozīcijas. Viņš īsā laikā izvirzījies par vienu no pasaules vadošiem problēmistiem retro žanrā. Lielākais panākums sudraba medaļā 5. pasaules čempionātā (WCCI 2010—2012).
No 2014. gada FIDE meistars šaha kompozīcijā.
Sid Meier's Civilization IV

Spēlēšana

Standarta spēle sākas 4000. gadā p.m.ē., un spēlētāja rīcībā ir viens karotājs un apmetnieks pilsētas izveidei. Spēles gaitā spēlētājam jāizpēta pasaule, iepazīstot citas civilizācijas, jāiegūst kontrole pār dažādiem resursiem un jāizpēta jaunas tehnoloģijas, kuras atklājot spēlētājs paveras dažādas jaunas iespējas (piemēram, pieeja jauniem resursiem, vienībām un ēkām). Spēli var uzvarēt dažādi — iznīcinot visas pārējās civilizācijas, kļūstot par lielāko valsti pasaulē, kontrolējot trīs pilsētas ar leģendāru kultūru, uzvarot sacensībā par Visuma izpēti, spēlētājam kļūstot par visas pasaules vadītāju vai līdz 2050. gadam vienkārši sasniedzot vislielāko punktu skaitu. 
Spēlētājs var arī izveidot spēli ar citādiem nosacījumiem, tāpat gan spēlei, gan paplašinājumiem pievienoti vairāki papildscenāriji un pārveidojumi, kuros spēles saturs var būt diezgan atšķirīgs no standarta spēles. Spēlē ir pieejamas līdz 34 dažādām civilizācijām, kurām var būt viens vai vairāki vadoņi. Katrai no civilizācijām ir savas unikālās vienības un, sākot ar Warlords papildinājumu, arī unikālās celtnes, kas aizstāj kādu no standarta vienībām vai celtnēm.
Sečuras zorro

Izskats un ieradumi

Sečuras zorro ķermeņa garums ir apmēram 60 cm, astes garums 25 cm, svars 4 - 5 kg. Tā kažoks ir pelēks, bet pelēkā spalva ir jaukta ar brūnu spalvu, ausis lielas un rudi brūnas, purns tumšs, pazode un pakakle balta, astes gals melns. Kažoks ir biezs, un pasargā dzīvnieku aukstajās tuksneša naktīs. Guļot zorro apsedz savu purnu ar kuplo asti. Sečuras zorro ir mazi zobi, kas piemēroti kukaiņu ēšanai. Zorro ir asi, līki nagi, kas piemēroti, lai izraktu augu saknes un alas.
Sečuras zorro ir nakts dzīvnieks, kas medīt dodas naktī, bet dienu pavada guļot alā zem zemes. Tas barojas ar augu sēklām, riekstiem, vabolēm, ķirzakām, grauzējiem, putniem un maitu.
Zinātniekiem trūkst datu par Sečuras zorro vairošanos un sociālo struktūru.
Ross Brons

Karjera

Brona karjera motorsportā sākās 1976. gadā, kad viņš kļuva par March komandas profilfrēzmašīnas operatoru. Drīz pēc tam viņš kļuva par March Formula 3 komandas mehāniķi. 1978. gadā Frenks Viljamss nolīga Bronu par jaunās Williams komandas mašīnistu. Viņš drīz kāpa augšup pa karjeras kāpnēm un sāka strādāt vēja tunelī. 1991. gadā viņa dizainētā Jaguar XJR-14 sacīkšu mašīna izcīnīja titulu Sportscar čempionātā.

Benetton

1991. gadā Brons pievienojās Benetton Formula 1 komandai. Viņš kļuva par tehnisko direktoru. Kamēr viņš bija tehniskais direktors, komanda izcīnīja vienu konstruktoru kausu un divus čempiona titulus. Brons tika uzskatīts par vienu no galvenajiem panākumu kaldinātājiem, pateicoties viņa veidotajām sacīkšu stratēģijām.

Ferrari

Brons sekoja Mihaelam Šumaheram un pievienojās Ferrari komandai. Tas notika 1996. gada sezonas beigās, pirmā Šumahera gada Ferrari noslēgumā. Pateicoties Brona stratēģijām, komanda sāka cīnīties par tituliem sākot ar 1997. gadu. 1999. gadā tika izcīnīts pirmais konstruktoru kauss, bet no 2000. līdz 2004. gadam tika izcīnīti abi tituli. Komandas panākumi tika piedēvēti Bronam, komandas vadītājam Žanam Totam, konstruktoram Rorijam Bīrnam un pilotam Mihaelam Šumaheram. 2005. un 2006. gadā komandu abās ieskaitēs pārspēja Renault komanda un tās pilots Fernando Alonso. Brons pameta komandu 2006. gada 28. oktobrī.

Honda

2007. gada beigās parādījās baumas par to, ka Brons gatavojas atgriezties F1 un tika piedāvātas vairākas versijas, uz kuru komandu viņš varētu doties, tostarp, Ferrari un Red Bull Racing. 12. novembrī tika paziņots, ka viņš kļūs par Honda F1 komandas vadītāju. Ross Brons darbu sāka 26. novembrī.

Brawn

Honda pēc 2008. gada sezonas paziņoja par komandas pārdošanu un ilgu laiku netika atrasts pircējs. 2009. gada sākumā Ross Brons pats nopirka komandu un pārsauca to par Brawn GP. Viņš kļuva par tās īpašnieku un vadītāju. Komanda paturēja abus pilotus (Džensonu Batonu un Rubenšu Barikello) un lietoja Mercedes-Benz dzinējus. Batons kļuva par čempionu un Brawn izcīnīja konstruktoru kausu.

Mercedes

Pēc veiksmīgās sezonas Brawn komanda tika pārdota Mercedes-Benz un pārsaukta par Mercedes Grand Prix. Brons palika komandā.
Ērika Meškovska

Biogrāfija

Ērika Meškovska piedzima 1929. gada 25. oktobrī, Ilūkstes novadā. Beigusi Daugavpils mākslas skolas šūšanas nodaļu (1948). Strādāja par laborantu Daugavpils Pedagoģiskajā institūtā (1949) un par Daugavpils bērnu nama skolotāju (1950).
Pēc pārbraukšanas uz Rīgu strādāja Rīgas izpildkomitejas kinofikācijas lietu komisijā (1950—1953). Rīgas Kinostudijā strādāja par dublāžas montieri (1953—1962) un montāžas režisori (1963—1981).
Īvāns (filma)

Sižets

Filma stāsta par Daini Īvānu - cilvēku, kurš savā ziņā simbolizē mūsdienu Latvijas vēsturi.
Spraudnis (datorprogramma)

Spraudnis (angļu: Plug-in) ir datorprogramma, kas sadarbojas ar citu programmu un papildina tās funkcionalitāti. Kā piemērus var minēt spraudņus, kuri ļauj attēlot noteiktus grafiskos formātus (piemēram, SVG, ja pārlūkprogramma pati neatbalsta šo formātu), atskaņot multivides failus, šifrēt un atšifrēt nosūtītos un saņemtos e-pastus (piemēram, PGP), filtrēt attēlus grafiskajās programmās. Galvenā programma (piemēram, tīmekļa pārlūkprogramma vai e-pasta klients) nodrošina veidu, ka spraudņi var reģistrēt sevi programmā un nosaka datu apmaiņas protokolu starp spraudņiem un pamatprogrammu.
Scortum

Sižets

Viņa ir prostitūta, bet viņš - mācītājs. Tomēr tajā pašā laikā viņa ir sieviete, bet viņš - vīrietis. Filmā pastāstīts mācītāja stāsts par kādu kritisku viņa dzīves posmu.
OA-8

Derīgā krava

Kopējā kravas masa bija 3338 kg. Kosmosa kuģa hermētiskajā nodalījumā atradās 3229 kg kravas: lietas apkalpei (1240 kg), rezerves daļas stacijas iekārtām (851 kg), krava zinātniskajiem pētījumiem (740 kg), datoru iekārtas (34 kg), ārpuskuģa aktivitāšu aprīkojums (132 kg).
Nehermetizētā krava (109 kg) bija Cubesat pavadoņi: EcAMSat, TechEdSat 6, Lemur-2 50, Lemur-2 51, Lemur-2 52, Lemur-2 53, Lemur-2 54, Lemur-2 55, Lemur-2 56, Lemur-2 57, ISARA, CHEFsat, Asgardia 1, OCSD B, OCSD C, PropCube 2.

Lidojuma gaita

Cygnus tika palaists 2017. gada 12. novembrī 12:19:54 UTC ar nesējraķeti Antares 230 no Vidusatlantiskā reģionālā kosmoporta (MARS) starta laukuma LP-0A.
14. novembrī Cygnus pietuvojās stacijai. 10:04 UTC kosmosa kuģi satvēra ar stacijas manipulatoru, ko vadīja Paolo Nespoli. Tika pievienots pie Unity moduļa apakšējās pieslēgvietas.
5. decembrī 17:52 UTC ar Canadarm2 manipulatoru Cygnus tika atvienots no Unity moduļa. 6. decembrī 13:11 UTC tas palaists brīvā lidojumā. 6. decembrī 19:23:50 UTC no 12U formāta NanoRacks palaišanas iekārtas palaisti nanopavadoņi Lemur-2-YongLin, Lemur-2-Kevin, CHEFsat, Aerocube 7B, Aerocube 7C. 22:40:20 UTC no nākamās 12U izmesti pavadoņi Lemur-2-BrianDavie, Lemur-2-RomaCoste, PropCube Fauna, Asgardia 1, ISARA. 7. decembrī 02:00:00 UTC no trešās NanoRacks palaisti pavadoņi Lemur-2-RocketJonah, Lemur-2-Liu-Poh-Chun, Lemur-2-McCullagh, Lemur-2-Dunlop. Pēc tam kosmosa kuģī tika veikti dažādi eksperimenti.
18. decembrī tika iedarbināts Cygnus galvenais dzinējs, un kravas kuģis nogāja no orbītas. 12:54 UTC tas sasniedza atmosfēras blīvos slāņus un sadega.
Pakistānas Domīnija

Pakistānas Domīnija bija neatkarīga valsts Britu Sadraudzības ietvaros, kas kopā ar Indijas Domīniju izveidojās Britu Indijas teritorijā pēc Pakistānas neatkarības pasludināšanas 1947. gada 14. augustā. Tā sastāvēja no Rietumpakistānas (tagadējās Pakistānas) un Austrumpakistānas (tagadējās Bangladešas). 
Teritoriālās nesaskaņas par Kašmiras piederību 1947. gada oktobrī izraisīja Pirmo Indijas—Pakistānas karu (1947), 1948. gadā Pakistānas domīnijai pievienoja Kalatas hanisti (tagadējās Beludžistānas daļa).
Pakistānas domīnija beidza pastāvēt pēc Pakistānas Islāma Republikas pasludināšanas 1956. gada 23. martā.
Plātņžauņi

Evolūcija

Senākās haizivju fosilijas ir apmēram 400 miljonus gadu vecas devona perioda fosilijas. Karbona perioda laikā haizivīm attīstījās daudzas, jaunas formas, no kurām lielākā daļa izmira perma perioda laikā. Izdzīvojušās sugas juras periodā piedzīvoja jaunu pārveidošānās un attīstības fāzi. Šajā laikā radās pirmās mūsdienu haizivis un rajas. Daudzas mūsdienās dzīvojošās sugas izveidojās krīta periodā vai agrāk.

Īpašības

Plātņžauņi ir labi peldētāji un manevrētspējīgi. Tiem ir heterocerkālu astes spura. Iekšējais skelets veidots no škrimšļa, ir galvaskausa skelets. Mugurkaula skriemeļi nodalīti. Plātņžauņiem nav peldpūšļa. Tiem atkarībā no sugas ir 5—7 žaunu loki, pāris krūšu un vēdera spuru, divas stingras muguras spuras un ādu sedz nelielas, plakoīdas zvīņas. Tēviņiem vēdera spura ir pārveidojusies par kopulācijas orgānu. Mute ventrāla, tas nozīmē, ka vienmēr atrodas vēdera pusē. Augšžoklis nav savienots ar galvaskausu, bet abi žokļi ir savienoti un darbojas kopā. Mūsdienu plātņžauņiem ir vairāki žokļu savienojuma veidi, kas nodrošina žokļiem spēju ļoti plati atvērties, pat aiz galvaskausa; Dažos veidos kustīgi ir abi žokļi, citos apakšējais vai augšējais. Plātņžauņiem acīs ir gaismas membrāna (tapetum lucidum), kas nodrošina gaismas atstarošanos, uzlabojot redzi tumsā. Gremošanas sistēma ar kuņģi, turklāt zarnās ir spirāliskais vārstulis (12—13 vītnes).
Jakovs Vladimirovs

Šaha kompozīcija

Pirmo uzdevumu J. Vladimirovs publicējis 1955. gadā. Viņš ir universāls šaha problēmists, kas šaha kompozīcijas sacerējis gandrīz visos tās žanros, un arī aktīvs tās propagandists, daudzu tai veltītu rakstu un grāmatu autors. Šaha kompozīcijā pastāv tēma, kas nosaukta viņa vārdā par Vladimirova tēmu.
No 1965. gada starptautiskais tiesnesis, no 1980. gada PSRS un no 1988. gada starptautiskais lielmeistars šaha kompozīcijā. Ieguvis 232,50 FIDE albumu punktus.
No 1982. gada starptautiskais meistars šaha kompozīciju risināšanā.

Papildu literatūra

Селиванов А. В. Шахматы. Сборник избранных задач гроссмейстера Якова Владимирова. М. : Астрель, 2012. ISBN 978-5-271-43206-4.
Tarika

Tarika (arābu: طريقة; tarīqah) ir sūfisma mācību metode un skola, kurā ar garīgām praksēm cenšas sasniegt hakikātu (haqiqa) jeb pilnīgu patiesību. Pastāv 12 tarikas, no kurām populārākā ir Mevlevīja.
Tarikas garīgo skolotāju sauc par muršīdu (Murshid), bet tarikas mācekļi ir murīdi (Murīd). Katrs murīds, uzklausot garīgā skolotāja ieteikumus, praktizē garīgās pilnveidošanās ceļu pie Dieva, kas katram ir atšķirīga, tā kā sūfisms atzīst katra tā sekotāja individuālo garīgo pasauli.
Spišska Stara Vesa

Vēsture

Rakstos pirmoreiz minēta 1272. gadā. Tāpat kā visa Slovākija, gadsimtiem bijusi Ungārijas sastāvā. Viduslaikos vairākas reizes bija Ungārijas un Polijas karaļu tikšanās vieta.

Cilvēki

Pēc etniskā sastāva vairums pilsētas iedzīvotāju ir slovāki (93,76 %), čigāni (4,50 %). Pēc reliģiskās piederības - katoļi (93,25 %).
Žamberka

Vēsture

Rakstos pirmoreiz minēta 1332. gadā. 1457. gada, netālu no pilsētas, Kunvaldā, tika nodibināta Morāvijas brāļu (brāļu draudžu) baznīca. Ilgu laiku atradās Habsburgu impērijas sastāvā, un tās vāciskais nosaukums bija Zenftenberga (vācu: Senftenberg). No 1918. gada - Čehoslovākijas sastāvā. Kopš 1993. gada - Čehijā.

Cilvēki

Žamberka ir komponista Petra Ebena (Petr Eben, 1929-2007) dzimtā pilsēta.
Zimbabves administratīvais iedalījums

Zimbabves administratīvo iedalījumu veido 8 provinces un 2 pilsētas. Pilsētām ir provinču statuss. Provinces un pilsētas sīkāk iedalītas 59 distriktos, kas savukārt sīkāk iedalās 1200 daļās.
Bolometrs

Bolometrs ir mērinstruments starojuma enerģijas mērīšanai. To 1878. gadā izgudroja amerikāņu astronoms Semjuels Pīrponts Lenglijs (Samuel Pierpont Langley). Bolometra galvenā sastāvdaļa ir ļoti plānas platīna, germānija vai cita vadoša materiāla plāksnītes, kuras ir melninātas, lai labāk uztvertu starojumu. Plāksnītes starojuma ietekmē sasilst un mainās (palielinās) to elektriskā pretestība, kuru var viegli izmērīt. Bolometrs ir jūtīgs pret visu starojuma spektru. Visbiežāk to izmanto astronomijā debess ķermeņu starojuma mērīšanai.
Peroksisērskābe

Vēsture

Peroksisērskābi atklājis vācu ķīmiķis Henrihs Karo 19. gadsimta beigās.

Izmantošana

Peroksisērskābi lieto peldbaseinu ūdens dezinfekcijai, bet tās sāļus (peroksisulfātus) izmanto kā oksidētājus, koksnes delignifikācijai (lignīna atdalīšanai), kā kodinātājus, polimerizācijas iniciatorus, eļļu balinātājus un augsnes uzlabotājus.
Smiltenes pils

Smiltenes pils (latīņu: castrum Smilteselle, vācu: Schloss Smilten) bija Rīgas arhibīskapijas saimniecības pilsmuiža 14.-17. gadsimtā, tās drupas atrodas Kalnamuižā pie Smiltenes.
Līdz mūsdienām ir saglabājušās visas četras aizsargmūru sienas. Sienas ir 60-61 m garas, 1,3-1,5 m biezas un dienvidaustrumu malā līdz 5 m augstas. Vairāku metru augstumā saglabājies arī dienvidu stūris un 14 m no pils ap 4 m plati vārti. Pilsdrupu iekšpagalmā saglabājusies kalpu māja, kurā tagad ierīkoti dzīvokļi, smēde un siera namiņš.

Vēsture

Pirmoreiz rakstos pieminēta 1359. gadā, kad arhibīskaps Fromholds žēlojās Romas pāvestam, ka Livonijas ordenis ieņēmis septiņas arhibīskapa pilis un to novadus (Turaidu, Koknesi, Limbažus, Smilteni, Vainīžus, Lielvārdi un Krustpili). Pēc kardinālpriestera lēmuma pili no 1367. gadam līdz 1370. gadam būvēja ordeņa mestrs Vilhelms fon Frimersheims. Arhibīskapu un ordeņa savstarpējo cīņu laikā 1479. gadā, kad arhibīskaps Silvestrs Stodevešers noslēdza savienību ar Zviedrijas karali, pili ieņēma Livonijas ordenis. 1481. gada februārī Livonijas-Maskavijas kara laikā krievu karaspēks četras nedēļas ar ārkārtīgu nežēlību siroja Vidzemē un uzbruka Piebalgas, Smiltenes, Cesvaines un Kokneses pilīm. 1484. gadā Smiltenes pili  kopā ar Turaidas, Limbažu un Raunas pilīm nodeva ordenim draudzīgajam arhibīskapam Mihaelam Hildebrandam. 1530. gadā Smiltenes pils minēta kā viena no arhibīskapa koadjutora Brandenburgas Vilhelma septiņām galda muižām (latīņu: mensa archiepiscopalis, vācu: thaffelghude). 
Kad 1556. gadā mestrs Heinrihs fon Gālens apcietināja arhibīskapu un ieslodzīja Smiltenes pilī. Livonijas kara laikā 1569., 1560. un 1577. gadā pili ieņēma Krievijas caristes karaspēks. Pārdaugavas Livonijas hercogistes laikā pils piederēja Aleksandram Švābem. Poļu-zviedru kara laikā 1601. gadā pili ieņēma zviedri, 1625. gadā Zviedrijas karalis Gustavs II Ādolfs pili atdeva valsts padomniekam Svantem Baneram.
Lielā Ziemeļu kara laikā Smiltenes pili izpostīja un vairs neatjaunoja. 19. gadsimtā pils aizsargmūru apņemtajā pagalmā uzcēla Smiltenes muižas dzīvojamās un saimniecības ēkas, kuras ir apdzīvotas arī mūsdienās.
Vienādspārnu spāres

Izskats un īpašības

Vienādspārnu spēres ir līdzīgas dažādspārnu spārēm (Anisoptera), bet parasti ir par tām mazākas un smalkākas. To ķermeņi ir trauslāki, adatai līdzīgi. Atpūšoties tās spārnus parasti tur sakļautus paralēli gar slaido ķermeni. Toties dažādspārnu spāres spārnus tur perpendikulāri pret ķermeni. Kā jau nosaukums norāda abi spārnu pāri vienādspārnu spārēm ir gandrīz vienādā platumā, kā arī to dzīslojums ir vienāds. Arī acis vienādspārnu spārēm novietotas atšķirīgi kā dažādspārnu spārēm. Tās atrodas attālināti viena no otras, bet dažādspārnu spārēm tās saskaras. 
Vienādspārnu spāres parasti ir nelielas un vidēji lielas spāres. Lai gan pasaules lielākā spāre, mērot spārnu plētumu, ir Dienvidamerikā un Centrālamerikā dzīvojošā vienādspārnu spāre Megaloprepus caerulatus, kuras spārnu plētums ir 19 cm.

Dzīves veids

Gan spāres, gan to kāpuri ir plēsīgi un barojas ar citiem kukaiņiem. Pieaugušas spāres parasti medī dažādus nelielus kukaiņus. Izņēmums ir Pseudostigmatidae dzimtas sugas, kas specializējušās zirnekļu medībās, tos uzlasot no pašu tīkliem. Kāpuri mājo dīķos, strautos, dažādos seklos ūdeņos, reizēm tos var atrast pat koku dobumos. Kāpurs upuri nomedī, "izšaujot" garo apakšlūpu un uzķerot ar to kukaini.
Dažām sugām pārošanās laikā ir raksturīga tēviņu izrādīšanās. Tie, nosēžoties mātītei priekšā, izrāda savus zaigojošos spārnus vai ķermeni. Pārošanās laikā spāres saķeras riteņa pozā, tādā veidā pat lidojot kopā. Tēviņš bieži paliek pieķēries pie mātītes pat olu dēšanas laikā. Olas parasti tiek iedētas augu šūnās, izmantojot asmenim līdzīgo olu dējekli. Dažas sugas olas dēj ūdenī, mātītei atrodoties kontaktā ar ūdeni stundu vai ilgāk. Tēviņš tikmēr ārpusē gaida mātīti un, ja nepieciešams, tai palīdz pacelties gaisā no ūdens virsmas.
Virdžīnija Vulfa

Agrā dzīve

Virdžīnija Vulfa piedzima kā Adelaina Virdžīnija Stīvensa Londonā, 1882. gadā. Viņas tēvs, Sers Leslijs Stīvenss, bija pazīstams autors, kritiķis un alpīnists. Viņas māte, Džūlija Prinsepa Stīvensa (dzimusi Džeksona, 1846-1895), piedzima Indijā un vēlāk pārvācās uz Angliju, kur viņa strādāja par modeli gleznotājiem. Jauno Virdžīniju izglītoja viņas vecāki. Tā kā abi bija iepriekš precējušies un kļuvuši par atraitņiem, ģimenes mājā bieži uzturējās bērni no viņu iepriekšējām laulībām.
Liela ietekme Vulfas bērnības attīstībā bija viņas tēva sakariem ar literatūras augstākajām aprindām, kas nodrošināja ģimenes mājā milzīgu bibliotēku, no kuras Virdžīnija un viņas māsa Vanesa tika skolotas angļu klasiskajā literatūrā. Savukārt viņu brāļi ieguva formālu izglītību.
Viņas mātes pēkšņā nāve 1895. gadā, kad Virdžīnijai bija 13 gadu, un drīzā pusmāsas Stellas nāve pēc 2 gadiem noveda pie pirmā no vairākiem meitenes nervu sabrukumiem. Viņas tēva nāve 1904. gadā izraisīja vislielāko sabrukumu, un neilgi pēc tam viņa tika ievietota psihiatriskajā slimnīcā 
Vairāki modernie eksperti (ieskaitot viņas māsas dēlu, biogrāfu Kventinu Bellu) Vulfas biežos depresijas un sabrukuma periodus vaino pie meitenes brāļu nodarītajiem seksuālājiem pāridarījumiem, kurus viņa un māsa Vanessa pārcieta bērnībā. 
Visu mūžu Vulfu nomocīja krasas garastāvokļa maiņas. Lai gan šī nestabilitāte ļoti ietekmēja viņas uzvedību un sociālo dzīvi, viņas literārās iemaņas no tās necieta. Pēc nāves Virdžīnijai diagnosticēja maniakālo depresiju, slimību, kas paspilgtināja viņas darbus, attiecības un dzīvi, un beigu beigās noveda pie pašnāvības.

Pašnāvība

Pabeigusi strādāt pie manuskripta pēc nāves publicētajam romānam "Starp Cēlieniem" (Between The Acts), Virdžīnija atkal sasirga ar depresiju. Otrā pasaules kara sākums, viņas Londonas mājas izpostīšana bombardēšanas rezultātā un nelabvēlīgās atsauksmes par izdoto biogrāfiju viņas nelaiķa draugam Rodžeram Frajam pasliktināja viņas stāvokli līdz stadijai, kad viņa vairs nevarēja rakstīt.
1941. gada 28. martā Vulfa izdarīja pašnāvību. Viņa piepildīja sava mēteļa kabatas ar akmeņiem un iesoļoja Ūzas upē un noslīcinājās. Viņas mirstīgās atliekas atrada pēc nepilna mēneša, 18. aprīlī, kad tās tika apglabāts rakstnieces mājas dārzā.

Tulkojumi latviešu valodā

Latviešu literārajos izdevumos Virdžīnijas Vulfas vārds (30. gados tiek lietota arī forma Vērdžinija Vulfa) parādās ap 1930. gadu, kad tas tiek minēts angļu jaunākās literatūras apskatos. 1934. gadā žurnālā "Daugava" publicēts raksts par viņas prozu, kā arī fragments no romāna "Uz bāku", turpmākos gados parādās arī raksti vai informatīvi ziņojumi par viņas jaunākajiem darbiem - romāniem "Flešs", "Gadi" un eseju "Trīs ginejas". Tomēr atsevišķu grāmatu tulkojumi parādās tikai 20. gs. 90. gados, kad latviski iznāk "Deloveja kundze", vēlāk arī "Sava istaba", "Orlando", "Uz bāku" un "Esības mirkļi".